Tallinna Kaasani kirikaed

**Tallinna Kaasani kirikaed** on Liivalaia tänaval asuva Kaasani kiriku juurde kuuluv kalmistu. Kalmistule maeti inimesi 18. sajandil. 

## Kiriku ajalugu
Tallinna Ülipühitsetud Jumalaema Sündimise kirik (laiemalt tuntud kui Kaasani kirik) on õigeusu kirik Tallinnas, mis rajati 1721. aastal vene armee sõjaväepolkude jaoks. Kuna vene armees pidi igal sõjaväepolgul olema enda kirik, rajati 18. sajandi alguses paljudesse Eesti linnadesse uusi kirikuid.

Piirkond, kus kirik asub, oli 18. sajandil Tallinna äärelinn. Algselt oli Kaasani kirik mõeldud Dvina 91. jalaväepolgu ja 3. ja 21. jäägripolgu jaoks. Esialgselt koosnes kogudus sõjaväelastest. Kirik muutus kogudusekirikuks alles Eesti Vabariigi loomisel, sinnamaani oli see kasutusel garnisonikirikuna. 

19. sajandil tehti kirikus suuremahulisi ümberehitustöid, mille käigus madaldati pikihoone katust ning asendati vana kiivrikujuline kuppel sibulkupliga. 

## Kalmistu
Kalmistule matmine algas kiriku rajamisega 1721. aastal ja kestis tõenäoliselt kuni 1770. aastateni. Matmise ligikaudne lõppemisaeg on dateeritud arheoloogiliste väljakaevamiste jooksul leitud leiumaterjali põhjal.

Kalmistu ümber oli algselt puidust parkaed ja kivitulpadega puittara. Kalmistu aed ulatus tänapäevase Liivalaia tänavani. 1970. aastatel toimunud ehitustööde käigus hävitati nii kirikut ümbritsenud aed kui ka aias asunud kabel ja paviljon. Sellega vähenes kirikaia ala, seetõttu ulatub ajalooline kalmistu tänapäevase Liivalaia tänava keskjooneni. Tänapäeval kirikut ümbritsev tara ehitati 1980. aastatel.

## Arheoloogilised uuringud
Enne 2018. aastal toimunud välitöid polnud teadaolevalt kirikaias arheoloogilisi uuringuid ega kaevamisi korraldatud. Kõikide varasemate ehitustööde, sealhulgas 1970.–1980. aastatel toimunute ajal pole arheoloogilist jälgimist toimunud. Seetõttu pole infot nende ehitustööde ajal välja tulnud luustike ega muu arheoloogilise materjali kohta.

### 2018. aasta välitööd
Kirikaias toimusid esimesed välitööd 2018. aastal, neid juhatas Tartu Ülikooli osteoarheoloog Martin Malve. Tööd toimusid kiriku küttesüsteemi uuendamise tõttu. Välitööde käigus leiti neli hauda, millest välja puhastati kahe täiskasvanu hauad. Lisaks leiti ka palju segatuid inimluid. Surnud olid maetud laudkirstudesse. Leidude hulgas oli üks vene õigeusu kaelarist ning 18. sajandi algusse dateeritud vene dengad.

### 2020.-2021. aasta välitööd
2020.-2021. aastal toimunud välitööd olid palju mahukamad kui 2018. aastal toimunud tööd. Mõlemal aastal juhatas välitöid Martin Malve. Arheoloogilised päästekaevamised viidi läbi Kaasani kiriku ümbruses ja kirikaias kavandatavate ehitustööde tõttu. Ehitustööde alla kuulusid kiriku väravaehitise taastamine, uute kõnniteede rajamine, valgustuse paigaldamine ning sadevee äravoolutorude paigaldamine. Kokku rajati 2020. aastal kolm kaevandit, millele lisaks kaevati veetrass ja kraav kaablite jaoks. Kaevamiste jooksul puhastati ja võeti üles 17 luustikku. Suur osa üles võetud matustest olid ühishaudades ning üksikuid matuseid oli vaid kolm. 

Leiumaterjali hulgas oli õigeusu kaelariste, tekstiilikatkeid, nööpe ja muid rõivastuse kinnitamisega seostuvaid esemeid. Lisaks avastati hoone põhjaosas lammutatud hooneosa vundament. Ehitisest on tõendeid vaid 19. sajandist pärit linnaplaanil ning tänapäevasel kirikul sellest maapinnapealseid jälgi pole. Eenduvat hooneosa on tõlgendatud kui puidust eeskoda põhjapoolsele sissepääsule.
 
2021. aastal jätkusid varem alustatud uuendustööd. Tööde käigus viisid arheoloogilist jälgimist läbi Silvia-Kristiin Kask ja Martin Malve. Välitöid juhatas Martin Malve. Tööde käigus rajati üks uus kaevand ja sadeveetrass. Lisaks korrastati varasemal aastal kaevatud kaevandeid. Kokku puhastati ja võeti üles kaheksa luustikku, nendes üks kaksikmatus ja kuus üksikhauda. 2021. aasta kaevamiste leiumaterjaliks oli üks õigeusu kaelarist. Kõik matused olid maetud kirstudesse, leiti kirstupuidu jäänuseid, kirstunaelu ja kolme kirstu põõnad. Enamik matuseid olid asetatud peaga läände ja üksikud edelasse.  

Leitud matuste seas domineerisid täiskasvanud. Eelkõige oli kalmistule maetud täiskasvanud mehi. Pärast uuringute tegemist ja ehitustööde lõppemist sängitati kõik säilmed koostöös Kaasani kiriku kogudusega tagasi kirikaia mulda. 
## Viited